Fundargerð samráðsfundar

vegna vinnu við stjórnunar- og verndaráætlun Þjóðgarðsins Snæfellsjökuls.

**Til fundarins var boðið Björgunarsveitinni Lífsbjörg, Slysavarnarfélaginu Landsbjörg, Vegagerðinni í Ólafsvík, Slökkviliði Snæfellsbæjar, Lögreglunni á Vesturlandi, Almannavarnardeild ríkislögreglustjóra og Landhelgisgæslunni.**

***Fjarfundur haldinn á Teams föstudaginn 7. maí 2021 kl: 13:00-15:00.***

**Fundarmenn**

* Ágúst Gunnar Gylfason, Almannavarnardeild ríkislögreglustjóra
* Ásgrímur L. Ásgrímsson, Landhelgisgæslunni
* Ásmundur Kristinn Ásmundsson, Lögreglunni á Vesturlandi
* Guðjón H. Björnsson, Vegagerðinni í Ólafsvík
* Gunnar Örn Jónsson, Lögreglunni á Vesturlandi
* Stefán Jónsson, Snæfellsbæ
* Jón Björnsson, fulltrúi Umhverfisstofnunar
* Linda Björk Hallgrímsdóttir, fulltrúi Umhverfisstofnunar
* Guðbjörg Gunnarsdóttir, fulltrúi Umhverfisstofnunar, ritaði fundargerð

Aðrir boðaðir voru fjarverandi.

**Dagskrá:**

1. Farið yfir markmið fundarins

Unnið er að endurskoðun á stjórnunar- og verndaráætlun fyrir Þjóðgarðinn Snæfellsjökul og var boðað til fundarins til að fá fram sjónarmið viðbragðsaðila varðandi hættur og ógnir innan Þjóðgarðsins.

Vinna við áætlunina var kynnt í stuttu máli.

1. Hugmyndir og umræður

Ásgrímur var upptekinn en bauð þá þjónustu sem Þjóðgarðurinn kynni á að halda og Landhelgisgæslan gæti veitt.

Fram kom að 6 lögreglumenn starfa á Snæfellsnesi.

**Fræðsla og innviðir**. Bent var á að mikilvægt væri að starfsmenn Þjóðgarðsins fengju fræðslu um þær viðbragðsáætlanir sem eru til og gerð verði viðbragðsáætlun fyrir þjóðgarðinn þar sem fjallað væri um hver geri hvað og hættulega staði á svæðinu.

Rætt var um að innviðir auka öryggi fólks og auðveldara er að staðsetja það þegar stígar og áningarstaðir eru fyrir hendi.

**Náttúruvár.** Rætt var um mikilvægi þess að fylgjast með Snæfellsjökli og jarðskjálftum á svæðinu. Hættumat vegna eldgosa á Snæfellsnesi hefur ekki verið í forgangi eldgosavár. Hvorki eru til viðbragðsáætlanir vegna eldgosa né gróðurelda.

**Umferðarslys.** Lögreglan hefur fyrst og fremst komið að málum Þjóðgarðsins vegna umferðarslysa á ferðamönnum og aksturs utan vega. Umferð um svæðið hefur aukist mikið á síðustu árum og þjónustustig á vegum er ekki rétt þar sem engin þjónusta er um helgar. Vegagerðin reynir að halda veginum fyrir Jökul opnum.

Mikilvægt er að ef slys verður sé Vegagerðin látin vita. Hún getur aðstoðað með því að bæta aðstæður, koma björgum að og hálkuverja í nágrenni slysstaðar sé þess þörf. Stórar slysaæfingar t.d. rútuslys gætu verið settar upp á Snæfellsnesi.

**Þjóðgarður getur aðstoðað.** Rætt var um hvernig starfsmenn Þjóðgarðsins geti aðstoðað viðbragðsaðila og gesti. Gestastofa Þjóðgarðsins getur þjónað sem fjöldahjálparstöð ef slys ber að höndum. Tæki sem Þjóðgarðurinn getur haft til umráða eru t.d. tæki vegna minni háttar bruna s.s. gróðurelds og hjartastuðtæki. Einnig lager af teppum og útbúnaði til að hlú að fólki.

Varðandi fyrirbyggjandi aðgerðir þá skiptir áætlanagerð miklu máli svo og uppbygging innviða.

**Hættumat.** Fram kom að síðustu tæp tvö ár hefur hópur fólks unnið að formlegu hættumati í Reynisfjöru og á að vinna viðbragðsáætlun ef loka þarf aðgengi að fjörunni. Ferðamálastofa, SAF og atvinnuvegaráðuneytið munu setja fram stefnu um slys á ferðamönnum, svokallaða 0 – tolerance stefnu. Gera á líkan af Reynisfjöru sem spáir fyrir um hættulegar öldur þannig að hægt sé að vara fólk við þegar von er á slíku.

1. Afurð fundarins: Þjóðgarðurinn vinnur áfram úr hugmyndunum og setur inn í stjórnunar og verndaráætlunina.

Fleira ekki rætt og fundi slitið.